

Ανακοίνωση

|  |
| --- |
| ΠΡΟΣΚΛΗΣΗ ΕΤΗΣΙΑΣ ΓΕΝΙΚΗΣ ΣΥΝΕΛΕΥΣΗΣ |

Λευκωσία, 28 Μαΐου 2012

Το Συγκρότημα Τράπεζας Κύπρου ιδρύθηκε το 1899 και είναι σήμερα ο ηγετικός χρηματοοικονομικός οργανισμός στην Κύπρο. Το Συγκρότημα προσφέρει ένα ευρύ φάσμα χρηματοοικονομικών προϊόντων και υπηρεσιών που περιλαμβάνει τραπεζικές υπηρεσίες, χρηματοδοτήσεις, φάκτοριγκ, χρηματοεπενδυτικές υπηρεσίες, διαχείριση κεφαλαίων και ασφάλειες γενικού κλάδου και ζωής. Η Τράπεζα Κύπρου λειτουργεί μέσω 573 καταστημάτων, από τα οποία 194 λειτουργούν στη Ρωσία, 187 στην Ελλάδα, 135 στην Κύπρο, 42 στην Ουκρανία, 10 στη Ρουμανία, 4 στο Ηνωμένο Βασίλειο και 1 στα Channel Islands. Επιπλέον, η Τράπεζα λειτουργεί 6 καταστήματα αντιπροσωπείας στη Ρωσία, την Ουκρανία, την Σερβία και τη Νότια Αφρική. Το Συγκρότημα εργοδοτεί 11.175 άτομα διεθνώς.

Στις 31 Μαρτίου 2012, το Σύνολο Περιουσιακών Στοιχείων του Συγκροτήματος ανερχόταν σε €38,66 δισ. και τα Ίδια Κεφάλαια του σε €2,85 δισ. Οι μετοχές της Τράπεζας Κύπρου είναι εισηγμένες στο Χρηματιστήριο Αξιών Κύπρου και στο Χρηματιστήριο Αθηνών. Περαιτέρω πληροφορίες μπορείτε να βρείτε στην ιστοσελίδα του Συγκροτήματος [www.bankofcyprus.com](http://www.bankofcyprus.com).



Η Ετήσια Γενική Συνέλευση της Τράπεζας Κύπρου Δημόσια Εταιρία Λτδ («η Εταιρία») θα πραγματοποιηθεί στα Κεντρικά Γραφεία Διοίκησης του Συγκροτήματος Τράπεζας Κύπρου (οδός Στασίνου 51, Αγία Παρασκευή, Στρόβολος, Λευκωσία, Κύπρος), την Τρίτη, **19 Ιουνίου 2012 και ώρα 4:30 μ.μ.**  για να ασχοληθεί με τα ακόλουθα θέματα:

**ΣΥΝΗΘΕΙΣ ΕΡΓΑΣΙΕΣ:**

1. Εξέταση της Έκθεσης του Διοικητικού Συμβουλίου και των Ενοποιημένων Οικονομικών Καταστάσεων 2011.
2. Εκλογή μελών του Διοικητικού Συμβουλίου.
3. Καθορισμός της αμοιβής των μελών του Διοικητικού Συμβουλίου και έγκριση της Έκθεσης Αμοιβών Διοικητικού Συμβουλίου.
4. Επαναδιορισμός των ελεγκτών της Εταιρίας και εξουσιοδότηση του Διοικητικού Συμβουλίου για καθορισμό της αμοιβής τους.

**ΕΙΔΙΚΕΣ ΕΡΓΑΣΙΕΣ:**

5.Εξέταση και αν εγκριθεί , υιοθέτηση του ακόλουθου ειδικού ψηφίσματος:

**Ειδικό ψήφισμα**

«Όπως υπό την αίρεση της επικύρωσης του ψηφίσματος αυτού από το Δικαστήριο, το πιστωτικό υπόλοιπο του λογαριασμού ‘Αποθεματικό από Έκδοση Μετοχών υπέρ το Άρτιο’ της Εταιρίας, ο οποίος τηρείται με βάση το άρθρο 55 του περί Εταιρειών Νόμου, ΚΕΦ. 113, μειωθεί κατά το ποσό των Ευρώ 430.440 χιλ., το οποίο αντιπροσωπεύει κεφάλαιο που απωλέσθηκε και/ή που δεν αντιπροσωπεύεται από διαθέσιμα περιουσιακά στοιχεία, και όπως το ποσό αυτό χρησιμοποιηθεί για διαγραφή ζημιών της Εταιρίας.»

Γ. Κυπρή

Γραμματέας

28 Μαΐου 2012

**Σημειώσεις στην Ειδοποίηση Σύγκλησης της Ετήσιας Γενικής Συνέλευσης**

**ΔΙΚΑΙΩΜΑ ΣΥΜΜΕΤΟΧΗΣ ΣΤΗΝ ΕΤΗΣΙΑ ΓΕΝΙΚΗ ΣΥΝΕΛΕΥΣΗ**

1. Στην Ετήσια Γενική Συνέλευση δικαιούται να συμμετέχει όποιος εμφανίζεται ως μέτοχος στο Μητρώο Μελών της Εταιρίας κατά την ημερομηνία προσδιορισμού των δικαιούχων. Κάθε μία συνήθης μετοχή της Εταιρίας έχει δικαίωμα μίας ψήφου. Ως ημερομηνία προσδιορισμού δικαιούχων (ημερομηνία αρχείου) για σκοπούς δικαιώματος ψήφου στην πιο πάνω Ετήσια Γενική Συνέλευση ορίζεται η 11 Ιουνίου 2012. Με βάση την ημερομηνία αυτή, συναλλαγές οι οποίες θα πραγματοποιούνται από τις 7 Ιουνίου 2012 δεν θα λαμβάνονται υπόψη για σκοπούς καθορισμού του δικαιώματος ψήφου. Μέτοχοι που έχουν μετοχές καταχωρημένες στο Σύστημα Άυλων Τίτλων των Ελληνικών Χρηματιστηρίων, δεν χρειάζεται να προβούν σε δέσμευση των μετοχών τους για να ψηφίσουν και/ή να αντιπροσωπευθούν στην Ετήσια Γενική Συνέλευση.
2. Πρόσωπο που δικαιούται να παραστεί και να ψηφίσει κατά την Ετήσια Γενική Συνέλευση δικαιούται να διορίσει αντιπρόσωπό του για να παραστεί και να ψηφίσει στη θέση του. Οι μέτοχοι δύνανται να διορίσουν τον Πρόεδρο της Συνέλευσης ή οποιοδήποτε άλλο πρόσωπο ως πληρεξούσιο αντιπρόσωπο (proxy holder). Δεν είναι αναγκαίο ο αντιπρόσωπος που θα διοριστεί να είναι μέτοχος της Εταιρίας. Aν ο μέτοχος κατέχει μετοχές της Εταιρίας, οι οποίες εμφανίζονται σε περισσότερες της μίας μερίδας επενδυτή, για σκοπούς της Ετήσιας Γενικής Συνέλευσης δύναται να διορίζει διαφορετικό αντιπρόσωπο για τις μετοχές που εμφανίζονται στην κάθε μερίδα επενδυτή. Αντιπρόσωπος που ενεργεί για περισσότερους από ένα μετόχους μπορεί να ψηφίζει διαφορετικά για κάθε μέτοχο. Σε περίπτωση που ο μέτοχος που διορίζει ως αντιπρόσωπο τον Πρόεδρο ή οποιοδήποτε άλλο πρόσωπο, θέλει να καθορίσει την ψήφο του σε σχέση με οποιοδήποτε ψήφισμα, τότε θα πρέπει να συμπληρώσει δεόντως το πληρεξούσιο έγγραφο υποδεικνύοντας ρητά τον τρόπο που θα ψηφίσει ο αντιπρόσωπός του αναφορικά με το ψήφισμα αυτό.
3. Το σχετικό έγγραφο διορισμού πληρεξουσίου αντιπροσώπου, το οποίο εσωκλείεται και το οποίο είναι αναρτημένο στην ιστοσελίδα του Συγκροτήματος [www.bankofcyprus.com](http://www.bankofcyprus.com) (βλ. ενότητα Σχ. Επενδυτών/Ανακοινώσεις) πρέπει να κατατεθεί στο εγγεγραμμένο γραφείο της Εταιρίας (Οδός Στασίνου 51, Αγία Παρασκευή, Στρόβολος 2002 Λευκωσία, Κύπρος, φαξ +357 2233 6258) τουλάχιστον 48 ώρες πριν από τον χρόνο που ορίστηκε η σύγκληση της Συνέλευσης.
4. Σε περίπτωση που ο μέτοχος είναι νομικό πρόσωπο, το έγγραφο διορισμού πληρεξουσίου αντιπροσώπου είναι αναγκαίο να φέρει το πλήρες όνομα του νομικού προσώπου (μετόχου) και να υπογράφεται από πρόσωπα τα οποία είναι δεόντως εξουσιοδοτημένα από τον μέτοχο για την υπογραφή του εγγράφου διορισμού πληρεξούσιου αντιπροσώπου εκ μέρους και για λογαριασμό του μετόχου. Στην περίπτωση που μετοχές κατέχονται από κοινού από δύο ή περισσότερα πρόσωπα, πληρεξούσιο μπορεί να δώσει μόνο ο μέτοχος του οποίου το όνομα εμφανίζεται πρώτο στο Μητρώο Μελών της Εταιρίας. Ο δικαιούχος καλείται να μεριμνά για την επιβεβαίωση της επιτυχούς αποστολής του εντύπου διορισμού αντιπροσώπου και της παραλαβής του από την Εταιρία καλώντας την Υπηρεσία Μετοχών και Χρεογράφων της Τράπεζας στο τηλέφωνο +357 2212 1755.
5. Οι μέτοχοι και/ή οι πληρεξούσιοι αντιπρόσωποί τους που θα παραστούν στη Συνέλευση, θα πρέπει να προσκομίζουν την πολιτική τους ταυτότητά ή άλλο πιστοποιητικό με το οποίο θα καθίσταται δυνατή η διακρίβωση της ταυτότητάς τους.
6. Κάθε νομικό πρόσωπο, που είναι μέλος της Εταιρίας, μπορεί με απόφαση των διοικητικών συμβούλων του ή άλλου διοικητικού σώματός του, να εξουσιοδοτεί οποιοδήποτε πρόσωπο που θα θεωρήσει κατάλληλο, να ενεργεί ως αντιπρόσωπός του σε οποιαδήποτε συνέλευση της Εταιρίας ή σε οποιασδήποτε τάξη μελών της Εταιρίας. Το πρόσωπο που έχει εξουσιοδοτηθεί με τον τρόπο αυτό, δικαιούται να ασκεί τις ίδιες εξουσίες εκ μέρους του νομικού προσώπου που αντιπροσωπεύει, που θα μπορούσε να ασκεί το νομικό πρόσωπο αυτό αν ήταν φυσικό πρόσωπο, μέλος της Εταιρίας.
7. Το Καταστατικό της Εταιρίας και οι πρακτικές που ακολουθεί η Εταιρία δεν προβλέπουν τη δυνατότητα συμμετοχής στη Γενική Συνέλευση με ηλεκτρονικά μέσα χωρίς τη φυσική παρουσία των μετόχων στον τόπο διεξαγωγής της, ούτε τη δυνατότητα εξ αποστάσεως συμμετοχής των μετόχων στη ψηφοφορία.

**ΨΗΦΟΦΟΡΙΑ ΣΤΙΣ ΓΕΝΙΚΕΣ ΣΥΝΕΛΕΥΣΕΙΣ**

1. Σε κάθε Γενική Συνέλευση, ψήφισμα που τίθεται σε ψηφοφορία θα αποφασίζεται με ανάταση των χεριών εκτός αν (πριν ή κατά την ανακοίνωση του αποτελέσματος της ψηφοφορίας με ανάταση των χεριών) ζητηθεί ψηφοφορία κατά μετοχή (poll) (α) από τον Πρόεδρο ή (β) από τουλάχιστο δέκα μέλη που παρίστανται προσωπικά ή με αντιπρόσωπο ή (γ) από οποιοδήποτε μέλος ή μέλη που παρίστανται προσωπικά ή με αντιπρόσωπο και εκπροσωπούν όχι λιγότερο του ενός δεκάτου του συνόλου των δικαιωμάτων ψηφοφορίας όλων των μελών που έχουν δικαίωμα να ψηφίσουν στη συνέλευση ή (δ) από μέλος ή μέλη κατόχους μετοχών της Εταιρίας που παρέχουν δικαίωμα ψήφου στη συνέλευση και είναι μετοχές επί των οποίων πληρώθηκε συνολικό ποσό ίσο προς όχι λιγότερο του ενός δεκάτου του ολικού ποσού που πληρώθηκε επί όλων των μετοχών που παρέχουν το δικαίωμα αυτό.
2. Αν απαιτηθεί κατά μετοχή ψηφοφορία με τον τρόπο που αναφέρθηκε πιο πάνω, αυτή διεξάγεται σε τέτοιο χρόνο (μέσα σε δεκατέσσερις ημέρες) και τόπο και με τέτοιο τρόπο που δυνατό να καθορίσει ο Πρόεδρος. Το αποτέλεσμα της ψηφοφορίας κατά μετοχή θεωρείται ως ψήφισμα της συνέλευσης στην οποία απαιτήθηκε η ψηφοφορία κατά μετοχή. Η απαίτηση για ψηφοφορία κατά μετοχή μπορεί να αποσυρθεί.
3. Σύνηθες Ψήφισμα είναι το ψήφισμα που εγκρίθηκε με απλή πλειοψηφία (50% + 1) των μελών που δικαιούνται και ψηφίζουν, προσωπικά ή μέσω αντιπροσώπου σε γενική συνέλευση.
4. Ειδικό Ψήφισμα είναι το ψήφισμα που εγκρίθηκε με πλειοψηφία όχι λιγότερη των τριών τετάρτων των μελών που δικαιούνται και ψηφίζουν, προσωπικά ή μέσω αντιπροσώπου σε γενική συνέλευση, για την οποία ειδοποίηση, στην οποία ορίζεται η πρόθεση όπως το ψήφισμα προταθεί ως ειδικό ψήφισμα, δόθηκε κατάλληλα, σύμφωνα με τις διατάξεις του άρθρου 135 του Περί Εταιρειών Νόμου Κεφ. 113.

**ΔΙΚΑΙΩΜΑΤΑ ΜΕΙΟΨΗΦΙΑΣ ΣΤΗΝ ΕΤΗΣΙΑ ΓΕΝΙΚΗ ΣΥΝΕΛΕΥΣΗ**

1. Σύμφωνα με τις πρόνοιες του άρθρου 127Β του περί Εταιρειών Νόμου Κεφ 113, μέτοχος της Εταιρίας έχει το δικαίωμα (i) να προσθέσει θέμα στην ημερήσια διάταξη ετήσιας γενικής συνέλευσης νοουμένου ότι κάθε ένα τέτοιο θέμα συνοδεύεται από αναφερόμενους λόγους που δικαιολογούν τη συμπερίληψή του ή προτεινόμενο ψήφισμα για έγκριση στη γενική συνέλευση, και (ii) τοποθετήσει προτεινόμενο ψήφισμα για θέμα στην ημερήσια διάταξης γενικής συνέλευσης νοουμένου ότι:

(α) το εν λόγω μέλος κατέχει ή τα εν λόγω μέλη κατέχουν τουλάχιστο πέντε τοις εκατόν (5%) του εκδομένου μετοχικού κεφαλαίου που εκπροσωπεί τουλάχιστο πέντε τοις εκατόν (5%) του συνόλου των δικαιωμάτων ψήφου όλων των μελών τα οποία έχουν το δικαίωμα να ψηφίσουν στη συνέλευση στην οποία η αίτηση για τη συμπερίληψη του θέματος σχετίζεται, και

(β) η αίτηση από μέλος για την προσθήκη θέματος ή ψηφίσματος (ως περιγράφεται ανωτέρω) ληφθεί από τον Γραμματέα της Τράπεζας σε έντυπη μορφή ή σε ηλεκτρονική μορφή στις πιο κάτω διευθύνσεις τουλάχιστον 42 ημέρες πριν από τη συνέλευση αναφορικά με την οποία σχετίζεται.

 Διεύθυνση παράδοσης αίτησης σε έντυπη μορφή:

Γραμματέα,

Τράπεζα Κύπρου Δημόσια Εταιρία Λίμιτεδ

Οδός Στασίνου 51, Αγία Παρασκευή,

Στρόβολος 2002, Λευκωσία,

Κύπρος

 ή με φαξ στο +357 2237 9655

Διεύθυνση παράδοσης αίτησης σε ηλεκτρονική μορφή: investors@bankofcyprus.com

1. Με βάση τις διατάξεις του άρθρου 128Γ του Περί Εταιρειών Νόμου Κεφ 113, οι μέτοχοι έχουν το δικαίωμα να υποβάλουν ερωτήσεις σχετικά με τα θέματα της ημερήσιας διάταξης και να λάβουν απαντήσεις από το Διοικητικό Συμβούλιο της Εταιρίας, τηρουμένων των οποιωνδήποτε μέτρων δυνατόν να λάβει η Εταιρία για τη διασφάλιση της ταυτότητας των μετόχων. Απάντηση σε ερώτηση που υποβλήθηκε, δεν επιβάλλεται όπου (α) η απάντηση θα επενέβαινε ανάρμοστα στην προετοιμασία για τη συνέλευση ή στην εχεμύθεια, ή σε επιχειρηματικά συμφέροντα της Εταιρίας, (β) η απάντηση έχει ήδη δοθεί στην ιστοσελίδα της Εταιρίας σε ειδικά διαμορφωμένη θέση ερωτήσεων και απαντήσεων ή (γ) κατά την κρίση του Προέδρου της Συνέλευσης είναι ανεπιθύμητο για τη διατήρηση της τάξης στη συνέλευση να απαντηθεί η ερώτηση. Πριν από την Ετήσια Γενική Συνέλευση, μέτοχοι μπορούν να υποβάλουν ερωτήματα γραπτώς, αποστέλλοντας επιστολή, μαζί με σχετικά αποδεικτικά της ιδιότητας τους ως μέτοχοι, τουλάχιστον τέσσερις μέρες προηγουμένως (δηλ. μέχρι τις 15 Ιουνίου 2012) στον Γραμματέα της Τράπεζας, Τράπεζα Κύπρου Δημόσια Εταιρία Λίμιτεδ οδός Στασίνου 51, Αγία Παρασκευή, Στρόβολος 2002, Λευκωσία, Κύπρος ή με φαξ στο +357 2237 9655 ή με αποστολή ηλεκτρονικού μηνύματος στο investors@bankofcyprus.com

**ΑΛΛΕΣ ΠΛΗΡΟΦΟΡΙΕΣ ΚΑΙ ΔΙΑΘΕΣΙΜΑ ΕΓΓΡΑΦΑ**

1. Στις 28 Μαΐου 2012 (ημερομηνία της παρούσας ειδοποίησης) το σύνολο του εκδομένου μετοχικού κεφαλαίου της Τράπεζας ανέρχεται σε €1.795.140.547 διαιρεμένο σε 1.795.140.547 συνήθεις μετοχές ονομαστικής αξίας €1,00 έκαστη.
2. Η Ειδοποίηση Σύγκλησης της Ετήσιας Γενικής Συνέλευσης, και το έντυπο διορισμού πληρεξουσίου αντιπροσώπου, θα διατίθενται σε ηλεκτρονική μορφή στην ιστοσελίδα του Συγκροτήματος [www.bankofcyprus.com](http://www.bankofcyprus.com) (Σχέσεις Επενδυτών/Ανακοινώσεις) καθώς και σε έντυπη μορφή στα γραφεία της Υπηρεσίας Μετοχών και Χρεογράφων της Εταιρίας στη Διεύθυνση Εύρου 4, Eurolife House, 3ος όροφος, Στρόβολος, Λευκωσία.
3. Οι Ενοποιημένες Οικονομικές Καταστάσεις του Συγκροτήματος, η Έκθεση του Διοικητικού Συμβουλίου και η Έκθεση Ανεξάρτητου Ελεγκτή επί των Οικονομικών Καταστάσεων για το έτος 2011 είναι διαθέσιμες στην ιστοσελίδα του Συγκροτήματος www.bankofcyprus.com (Σχέσεις Επενδυτών/Οικονομικά Στοιχεία).

 Αντίγραφα των εγγράφων αυτών θα είναι διαθέσιμα και θα παραχωρούνται χωρίς πληρωμή, μετά από αίτηση του επενδυτή, είτε σε ηλεκτρονική είτε σε έντυπη μορφή από την Υπηρεσία Μετοχών & Χρεογράφων, EuroLife House, Έβρου 4, Στρόβολος, Τ.Θ. 24884, 1398 Λευκωσία (τηλ: +357 22121755, φαξ: +357 22336258, e-mail: shares@cy.bankofcyprus.com).